সামিট পাওয়ার ইন্টারন্যাশনালের সিঙ্গাপুরের ব্যবস্থাপনা পরিচালক ও প্রধান নির্বাহীর দায়িত্বে আছেন আজিজ খানের মেয়ে আয়েশা আজিজ খান। সামিট গ্রুপের বার্ষিক আয়ের পরিমাণ প্রায় পাঁচ হাজার কোটি টাকা। সামিটের মালিকানা আছে এমন তিনটি কোম্পানি দেশের পুঁজিবাজারে তালিকাভুক্ত। কোম্পানিগুলো হচ্ছে সামিট পাওয়ার, সামিট পোর্ট অ্যালায়েন্স ও খুলনা পাওয়ার কোম্পানি লিমিটেড (কেপিসিএল)। গ্রুপটি ২০০৯ থেকে ২০১৩ সাল পর্যন্ত পাঁচ বছরে বাংলাদেশের পুঁজিবাজার থেকে প্রায় দেড় হাজার কোটি টাকার মূলধন সংগ্রহ করেছে। ২০১৬ সালের জুলাইয়ে বাংলাদেশের এই শিল্প গ্রুপ সামিট পাওয়ার ইন্টারন্যাশনাল নামে সিঙ্গাপুরে তাদের ব্যবসা সম্প্রসারণ করে। ফোর্বস প্রতিবেদন প্রকাশের পর দেশটিতে আজিজ খান ও তার পরিবারের মালিকানাধীন সামিটের এই বিপুল পরিমাণ সম্পদের উৎস নিয়ে বিভিন্নমহলে প্রশ্ন উঠেছে। এর আগে ২০১৬ সালে কর ফাঁকি দিয়ে বিদেশে অর্থপাচারের গোপন তথ্য ফাঁস হওয়া সংক্রান্ত পানামা পেপারস কেলেঙ্কারিতেও আজিজ খান ও তার পরিবারের নাম এসেছিলো।